SVT ไตรมาส 1 กำไรโตแตะ 22 ลบ. ปักหมุดปี 65 ติดตั้งตู้ขายสินค้า 17,000 เครื่อง
SVT โชว์งบไตรมาส 1/65 กำไรเพิ่มขึ้น 3% แตะ 22 ลบ. รับรายได้รวม 538.65 ลบ. เพิ่มขึ้น 10% ปักหมุดปี 65 ติดตั้งตู้ขายสินค้าอัตโนมัติ 17,000 เครื่อง  ก่อนขยายเป็น 20,000 ตู้ในปี 66
SVT โชว์งบไตรมาส 1/65 กำไรเพิ่มขึ้น 3% แตะ 22 ลบ. รับรายได้เพิ่ม ปักหมุดปี 65 ติดตั้งตู้ขายสินค้าอัตโนมัติ 17,000 เครื่อง
17 พ.ค. 2565

นายพิศณุ โชควัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT เปิดเผยว่า ผลการดำเนินงานประจำไตรมาส 1/2565 สิ้นสุดวันที่ 31 มีนาคม 2565 บริษัทมีรายได้รวมอยู่ที่ 538.65 ล้านบาท เพิ่มขึ้น 50.54 ล้านบาท หรือ 10.35% เมื่อเทียบกับช่วงเดียวกันของปีก่อน จากการขายสินค้าผ่านเครื่องจำหน่ายสินค้าอัตโนมัติ การติดตั้งเครื่องจำหน่ายสินค้าอัตโนมัติเพิ่มในหลายพื้นที่ และการเปิดสาขาใหม่เพิ่มอีก 1 สาขา
ทั้งนี้ ทำให้การบริการครอบคลุมกลุ่มเป้าหมายและตอบโจทย์ความต้องการของผู้บริโภคภายใต้สถานการณที่มีการแพร่ระบาดของโควิด-19 มากยิ่งขึ้น ส่งผลให้บริษัทมีกำไรสุทธิ 22.02 ล้านบาท เพิ่มขึ้น 0.60 ล้านบาท หรือ 2.84% เมื่อเทียบกับช่วงเดียวกันของปีก่อน
โดยมีรายได้หลักจากการขายสินค้าผ่านเครื่องจำหน่ายสินค้าอัตโนมัติ อยู่ที่ 530.33 ล้านบาท เพิ่มขึ้น 51.95 ล้านบาท หรือ 10.86 %  จากการเปิดสาขาลำพูนเป็นสาขาล่าสุด เพื่อขยายพื้นที่บริการในภาคเหนือ รวมทั้งการเพิ่มจำนวนการติดตั้งเครื่องจำหน่ายสินค้าอัตโนมัติอีก 273 เครื่อง ส่งผลให้ปัจจุบันมีเครื่องจำหน่ายสินค้าอัตโนมัติ รวม 14,901 เครื่อง และมีแผนเร่งเพิ่มการติดตั้งเครื่องจำหน่ายสินค้าอัตโนมัติอีกกว่า 2 พันตู้ เพื่อให้ครบ 17,000 ตู้ในปี 2565 และตั้งเป้าติดตั้งเครื่องจำหน่ายสินค้าอัตโนมัติให้ครบ 20,000 ตู้ในปี 2566
“สำหรับการดำเนินงานของบริษัทในปีนี้ที่มุ่งเน้นกลยุทธ์เชิงรุก การเพิ่มจำนวนเครื่องจำหน่ายสินค้าอัตโนมัติและขยายการติดตั้งให้บริการครอบคลุมทั่วประเทศ รวมถึงการพัฒนาระบบและจัดหาอุปกรณ์อิเล็กทรอนิกส์ สำหรับเครื่องจำหน่ายสินค้าอัตโนมัติแบบสมาร์ทให้มากขึ้น ส่งผลให้ผลประกอบการในไตรมาสที่ 1/2565 เติบโตขึ้นทั้งรายได้และกำไร ซึ่งบริษัทยังมีศักยภาพในการเติบโตอย่างมั่นคงในระยะยาวในฐานะประกอบผู้ธุรกิจจำหน่ายสินค้าผ่านเครื่องจำหน่ายสินค้าอัตโนมัติรายใหญ่ของประเทศไทย” นายพิศณุ กล่าว
อย่างไรก็ตามในปี 2565 บริษัทคาดว่าสามารถเติบโตได้อย่างต่อเนื่องจากการนำนวัตกรรมใหม่ๆ มาใช้ในการผลิตเครื่องจำหน่ายสินค้าอัตโนมัติรองรับสินค้าหลากหลายประเภท เพื่อตอบโจทย์ทุกความต้องการของผู้บริโภคภายใต้บริบทชีวิตวิถีใหม่, การร่วมมือกับพันธมิตรทางธุรกิจที่แข็งแกร่ง เพื่อขยายโอกาสการเติบโตในธุรกิจในประเทศและต่างประเทศ, การขยายฐานลูกค้าโดยเฉพาะลูกค้ารายใหม่เพื่อเข้าสู่ธุรกิจแฟรนไชส์ (Franchise) รวมถึงการเพิ่มจำนวนเครื่องจำหน่ายสินค้าอัตโนมัติและขยายการติดตั้งให้บริการครอบคลุมทั่วประเทศ ทำให้เชื่อมั่นว่าในปีนี้ บริษัทจะสามารถเติบโตอย่างต่อเนื่องตามเป้าหมายที่กำหนดไว้